კლიმენცია უნგრელი

კლიმენცია უნგრელი (  დ. 1293, ბუდა, უნგრეთი, — გ. 12 ოქტომბერი, 1328, პარიზი, საფრანგეთი) — ანჟუელთა დინასტიის წარმომადგენელი. უნგრეთის პრინცესა დაბადებიდან გარდაცვალებამდე. უნგრეთის მეფე კარლ მარტელ ანჟუელისა და მისი მეუღლის, დედოფალ კლიმენცია ავსტრიელის ასული. 1315-1316 წლებში საფრანგეთისა და ნავარის დედოფალი როგორც ლუი X-ის მეუღლე. 1316 წელს ატარებდა დედა დედოფლის ტიტულს. იყო საფრანგეთის მეფე ჟან I-ის დედა. 

 ბიოგრაფია 
კლიმენცია იყო უნგრეთის მეფე კარლ მარტელ ანჟუელისა და მისი მეუღლის, დედოფალ კლიმენცია ავსტრიელის ქალიშვილი. მას მშობლები ადრეულ ასაკში გარდაეცვალა, რის გამოც ის მისმა ბებიამ, დედა დედოფალმა მარია უნგრელმა  აღზარდა. კლიმენცია ბებიამ ნეაპოლის სამეფოში წაიყვანა და იქ ზრდიდა, თუმცა მიუხედავად ამისა ის უნგრეთის პრინცესად ითვლებოდა და იწოდებოდა. 

როდესაც საფრანგეთის მეფე ფილიპე IV გარდაიცვალა, მისი ვაჟი ლუი X საფრანგეთისა და ნავარის მეფე გახდა (ვინაიდან დედამისი ნავარის დედოფალი იყო).  1315 წელს ლუიმ თავისი  მეუღლე მარგარიტა ბურგუნდიელი და საკუთარი და იზაბელა ფრანგი მრუშობაში დამნაშავეებად სცნოთ და დააპატიმრა. მალევე რომის პაპის ნებართვით მეუღლეს გასცილდა. მიუხედავად ამისა, დედოფლის გავლენების წყალობით ისე მოხდა, რომ ლუიმ მის გარდაცვალებამდე სხვა ქალზე ვერ იქორწინა. 1315 წელს დედოფალი მოკლეს, სავარაუდოდ ის მეფის ბრძანებით დაახრჩეს მის საკანში. ამგვარად მან მეორე მეუღლის ძიება დაიწყო და არჩევანი კლიმენციაზე შეაჩერა. 1315 წლის 19 აგვისტოს ლუი და კლიმენცია დაქორწინდნენ, ამავე წლის 24 აგვისტოს კი თავად რომის პაპმა აკურთხა კლიმენცია საფრანგეთისა და ნავარის დედოფლად.
მარცხნივ|მინი|კლიმენცია უნგრელის გერბი 1315-1328 წლებში
1316 წლის 5 ივნისს ლუი X გარდაიცვალა, კლიმენცია კი ამ დროს რამდენიმე თვის ორსული იყო. კლიმენციას ორსულობის დროს სანამ ის მონარქს გააჩენდა, ქვეყანას ლუის ძმა ფილიპი მართავდა. ფილიპმა იმდენი გაბედა, რომ კლიმენციას ბავშვის ტახტზე უფლებები უარყო და მეფობა თავად მოისურვა. თავად კლიმენცია კი ფილიპს რეგენტად არ სცნობდა. 1316 წელს კლიმენციამ ვაჟი გააჩინა, რომელიც დაბადებისთანავე აკურთხეს საფრანგეთისა და ნავარის მეფე ჟან I-დ. მიუხედავად ამისა, ჟანი ხუთი დღის ასაკში გარდაიცვალა.  ამის შემდეგ ხელისუფლება მთლიანად ფილიპემ აიღო ხელში და თავი საფრანგეთისა და ნავარის მეფე ფილიპ V-დ გამოაცხადა. დედოფალ კლიმენციას კი რომის პაპი იოანე XXII არჩენდა და ზრუნავდა მასზე. 

კლიმენცია მიუხედავად იმისა, რომ აღარანაირი ძალაუფლება აღარ ჰქონდა, აქტიურად ერეოდა სამეფო კარის ცხოვრების წესში. იგი ასევე აქტიურად ერეოდა საფრანგეთის პოლიტიკაშიც, ფილიპ V-ის წინააღმდეგ აქეზებდა ნორმანდიის, შამპანისა და ბრეტანის მმართველებს. კლიმენცია სიცოცხლის ბოლომდე პარიზში ცხოვრობდა, მას აქტიურად უგზავნიდნენ წერილებს, ფულსა და საჩუქრებს პარიზიდან, უნგრეთიდან და რომიდან.  1328 წლის 12 ოქტომბერს კლიმენცია გარდაიცვალა, საფრანგეთის დედაქალაქ პარიზში. იგი დაკრძალეს სენ-დენის მეფეთა სასაფლაოზე, მისი მეუღის გვერდით.

 კლიმენცია უნგრელის წინაპრები 

 რესურსები ინტერნეტში 
 კლიმენცია უნგრელი

კატეგორია:დაბადებული 1293
კატეგორია:გარდაცვლილი 12 ოქტომბერი
კატეგორია:გარდაცვლილი 1328
კატეგორია:საფრანგეთის დედოფლები
კატეგორია:ნავარის დედოფლები
კატეგორია:დედა დედოფლები